मैथिली साहित्य आ मिथिलाक संस्कृति पर विमर्शक एकटा मंच । प्राचीन गौरवशाली परंपराक पहचान आ नवीन प्रगतिशील मूल्यक निर्माण लेल एकटा लघु प्रयास ।
 होली जत्ते प्राचीन पर्व अछि ,तइ सँ कम प्राचीन 'गारि' नइ ,ओना दूनू दुइए अक्षरक मुदा अतीव आकर्षण सँ युक्त । हिरणकश्यप बला कथा त' अत्यंत प्राचीन अछिए ,मुदा प्राचीन साहित्य मे गारि सेहो अपन बहुरंगी उपस्थिति क' साथ अछि । ऋग्वैदिक साहित्य मे होली नइ अछि ,मुदा गारि अछि । देवता लोकनि पृथक संस्कार सँ युक्त व्यक्ति के 'असुर' कहने छथिन्ह । ओना ओइ ठाम असुर शब्द पूरा पूरा गारि नइ बनल छलइ । ओइ समयक गारि शहरी सभ्यता आ कृषिक समाजक विशेषता मे रहए । वैदिक लोकनि साहित्यक तमाम विशेषता के धारण करितहु तत्कालीन विकसित सभ्यता कें स्वीकार नइ क' सकलनि आ हड़प्पा वासीक घर ,किला आ नहर के वितृष्णा सँ देखलाह । मतलब गारि सेहो विकसित होइत छैक । ओइ समयक अतिथि लोकनि के आदर पूर्वक गौमांस देल जाइत छल ,मुदा आइ यदि ककरो देल जाए त' हुनकर धर्मभ्रष्ट हेतेन आ संबंधक समाप्ति अलगे । वैदिक काल मे विंध्याचल सँ दक्षिण रहए वला लोक विशेष सम्मानक अधिकारी नइ छलाह ,मतलब ई जे तथाकथित सभ्यता गांगेय प्रदेश मात्रे मे मानल जाइत छलै ,आ आन लोक सब असभ्य मानल जाइत छलाह ।
 ई कोनो अद्भुत सपना नह रहै । सभ लोक अपन अपन बच्चा क' लेल एहिना सपना देखै छैक ,आ ई ओकर पहिलो सपना नइ छलै । पहिलो नइ ,दोसरो नइ ,तेसर . . . . . . . . ,मुदा आइ सँ तीस-चालीस साल पहिने तीन टा बच्चा बहुत सधारण बात छलै ,से दम्पति अपन सपना के देखबा ,सपना के अगोरबा ,पोसबा के सब उपक्रम करैत गेल । सपना मे पानि देनइ ,सपना के हवा लगेनइ ,सपना मे सँ आकुट बाकुट कें साफ केनए ,सपना के चोर-शैतान सँ बचाबैत ,लोक-वेद के कहैत गुणैत । सपना के हाथ-पैर ,मुंह-कान सब बनलए । ऐ मे लगभग नओ महीना लागि गेलइ । आ ई नओ महीना कोना बीतलइ दम्पति के पते नइ चललै ।
 Subscribe to: Posts (Atom)